Φιλίπ Κιρκόροφ

Βιογραφία

Ο Κιρκόροφ γεννήθηκε στις 30 Απριλίου 1967 στη Βάρνα της Βουλγαρίας. Ο πατέρας του, Μπεντρός Κιρκόροφ, είναι Βουλγαρο-Ρώσος τραγουδιστής αρμενικής καταγωγής. Η μητέρα του, Βικτώρια (το γένος Λιχατσιόβα), είναι Ρωσίδα εβραϊκής καταγωγής και εργάστηκε ως οικοδέσποινα σε ρωσικές εκδηλώσεις. Το 1984 εισήχθη στο μουσικό σχολείο Γκνέσιν, από όπου αποφοίτησε το 1988 με επαίνους. Το μουσικό ύφος του είναι ρωσική ποπ μουσική με διάφορες δυτικές επιρροές και, όπως πολλοί Ρώσοι αστέρες της ποπ μουσικής της δεκαετίας του 1990 και του 2000, συνεργάζεται συχνά και κάνει ντουέτα με άλλους Ρώσους ποπ καλλιτέχνες.
Το 1988 ο Κιρκόροφ γνώρισε για πρώτη φορά την Ρωσίδα τραγουδίστρια Άλλα Πουγκατσιόβα, μετά την πρόσκληση της τελευταίας να συμμετάσχει ο Κιρκόροφ στο πρωτοχρονιάτικο σόου της. Τον επόμενο χρόνο ο Κιρκόροφ συνεργάστηκε με την Πουγκατσιόβα, κάνοντας περιοδεία μαζί της σε Αυστραλία και Γερμανία. Ήταν επίσης φιναλίστ στο εθνικό διαγωνισμό της Ρωσίας "Το τραγούδι της χρονιάς".
Το 1990 ο Κιρκόροφ κέρδισε το πρώτο βραβείο στον διαγωνισμό "Shlyager-90" ("Hit-90") στο Λένινγκραντ με το τραγούδι "Небо и Земля" (ελληνικά : "Ουρανός και Γη"). Το 1992 το τραγούδι του με τίτλο "Атлантида" (ελληνικά : "Ατλαντίδα") επιλέχτηκε ως "Το Τραγούδι της χρονιάς". Η δημοφιλία του εκτοξεύτηκε κι εκτός Ρωσίας όταν έκανε περιοδεία στις Ηνωμένες Πολιτείες, τον Καναδά, την Γερμανία και το Ισραήλ.
Το 1993 κέρδισε το βραβείο "Καλύτερος Τραγουδιστής της Χρονιάς" στην Ρωσία αλλά και την πρώτη θέση στον διεθνή διαγωνισμό τραγουδιού "Χρυσός Ορφέας" στην Βουλγαρία. Τον επόμενο χρόνο κυκλοφόρησε ο νέος σόλο δίσκος του "Я не Рафаэль" (ελληνικά : "Δεν είμαι ο Ραφαέλ"), ο οποίος συμπεριλάμβανε και διασκευές τραγουδιών των Ενγκελμπερτ Χούμπερντικ, Τομ Τζόουνς, Φρανκ Σινάτρα, Πωλ Άνκα και Έλβις Πρίσλεϊ. Επίσης ηχογράφησε το τραγούδι "Я поднимою свой бокал" (Υψώνω το ποτήρι μου), για το οποίο είπε ότι ήταν ερωτικό γράμμα για την Άλλα Πουγκατσιόβα.
Ο Κιρκόροφ εκπροσώπησε την την Ρωσία στο Διαγωνισμό Τραγουδιού Eurovision 1995 στο Δουβλίνο, με το τραγόυδι "Колыбельная для вулкана" (ελληνικά : "Νανούρισμα για ηφαίστειο"), τερματίζοντας στην 17η θέση. Συνέγραψε το τραγούδι της Λευκορωσίας για τον Διαγωνισμό Τραγουδιού Eurovision 2007 "Work Your Magic" (ελληνικά : "Δούλεψε την μαγεία σου"), το οποίο ερμήμευσε ο Ντμίτρι Καλντούν. Έγραψε το τραγούδι της Ουκρανίας για τον Διαγωνισμό Τραγουδιού Eurovision 2008 "Shady Lady" (ελληνικά : "Σκιώδης Κυρία"), το οποίο ερμήνευσε η Άνι Λόρακ. Ήταν κριτής στην δεύτερη σεζόν του Music Idol της Βουλγαρίας. Ο Κιρκόροφ έκανε μια καμέο εμφάνιση στο βίντεο κλιπ του Βέρκα Σερντιούτσκα "Do Re Mi". Εκτός από τη μητρική του γλώσσα που είναι τα βουλγάρικα, μιλάει άπταιστα τα ρώσικα και έχει άριστη γνώση της ισπανικής και αγγλικής γλώσσας.

Προσωπική ζωή

Το 1994, έκανε πρόταση γάμου στην Άλλα Πουγκατσιόβα και εκείνη δέχτηκε. Στις 13 Ιανουαρίου 1994, το ζευγάρι ανακοίνωσε τον αρραβώνα του που πραγματοποιήθηκε στη Μόσχα. Στις 15 Μαρτίου ο γάμος τους καταχωρήθηκε στην Αγία Πετρούπολη από τον τότε δήμαρχο Ανατόλι Σομπτσάκ. Στις 15 Μαΐου ο γάμος του Κιρκόροφ και της Πουγκατσιόβα έλαβε χώρα στην Ιερουσαλήμ.
Το 2012 έγινε πατέρας μιας κόρης, η οποία ονομάζεται Alla-Victoria Filippovna Kirkorova και γεννήθηκε στο Μαϊάμι. Αποφάσισε να της δώσει το όνομα Alla-Victoria από την σύζυγό του Άλλα Πουγκατσιόβα και από την μητέρα του Βικτόρια.
Τον Δεκέμβριο του 2012 υπέγραψε σε μια ανοιχτή επιστολή, η οποία ασκούσε κριτική στην "ομοφυλοφιλική προπαγάνδα" που προωθούσε η Αγία Πετρούπολη, μαζί με τον Ντίμα Μπιλάν, τον Νικολάι Μπάσκοφ και τον Βαλέρι Σιούτκιν.